CELEX: 62011TJ0010
Language: hu
Date: 2011-11-29 00:00:00
Title: A Törvényszék (fellebbezési tanács) 2011. november 29-i ítélete. # Gerhard Birkhoff kontra Európai Bizottság. # Fellebbezés - Közszolgálat - Tisztviselők - Családi támogatások - Eltartott gyermek után járó támogatás - Olyan fogyatékkal élő gyermek, amely miatt magát eltartani nem képes - A támogatás folyósítása meghosszabbításának megtagadása. # T-10/11 P. sz. ügy

Határozatok Tára
                              A TÖRVÉNYSZÉK ÍTÉLETE (fellebbezési tanács)
                                               2011. november 29.
                                                T-10/11. P. sz. ügy
                                                Gerhard Birkhoff
                                                       kontra
                                                Európai Bizottság
     „Fellebbezés — Közszolgálat — Tisztviselők — Családi támogatások — Eltartott gyermek után járó
       támogatás — A gyermek olyan fogyatékossága, amely akadályozza őt abban, hogy gondoskodjon
                     magáról — A támogatás folyósítása meghosszabbításának megtagadása”
   Tárgy:        Az Európai Unió Közszolgálati Törvényszéke (második tanács) F-60/09. sz., Birkhoff
                 kontra Bizottság ügyben 2010. október 27-én hozott ítélete ellen benyújtott és annak
                 hatályon kívül helyezése iránti fellebbezés.
   Határozat: A Törvényszék hatályon kívül helyezi az Európai Unió Közszolgálati Törvényszéke
                 (második tanács) F-60/09. sz., Birkhoff kontra Bizottság ügyben hozott ítéletét. A
                 Törvényszék visszautalja az ügyet a Közszolgálati Törvényszék elé. A Törvényszék
                 jelenleg nem határoz a költségekről.
                                                   Összefoglaló
   1. Tisztviselők — Díjazás — Családi támogatások — Eltartott gyermek után járó támogatás —
   Az életkortól független meghosszabbításhoz való jog olyan esetben, ha a gyermek nem képes
   gondoskodni magáról
   (Személyzeti szabályzat, VII. melléklet, 2. cikk, (5) bekezdés)
   2. Tisztviselők — Díjazás — Családi támogatások — Eltartott gyermek után járó támogatás —
   Az életkortól független meghosszabbításhoz való jog olyan esetben, ha a gyermek nem képes
   gondoskodni magáról
   (Személyzeti szabályzat, VII. melléklet, 2. cikk, (5) bekezdés)
   1. A személyzeti szabályzat VII. melléklete 2. cikkének (5) bekezdése alapján folyósított, eltartott
   gyermek után járó támogatás folyósítása kortól függetlenül folytatódik, ha a gyermek súlyos betegsége
   vagy rokkantsága akadályozza őt abban, hogy gondoskodjon magáról.
   Az „önmagáról való gondoskodás” követelményét az eset sajátos körülményeinek fegyelembevételével
   kell értékelni.
HU
          ECLI:EU:T:2011:699                                                                           1
 ---pagebreak---                                              ÖSSZEFOGLALÓ – T-10/11. P. SZ. ÜGY
                                               BIRKHOFF KONTRA BIZOTTSÁG
Márpedig azon logikus érvelésnek, amely szociálpolitikai okokból megköveteli, hogy az adott eset
összes sajátos jogi és ténybeli körülményét figyelembe kell venni a szóban forgó rendelkezés értelmében
vett, a rokkant személy számára az önmagáról való gondoskodáshoz rendelkezésre álló összeg
meghatározásához, egyenes folytatása az, hogy a minden adó, illeték és állami levonás után
megmaradó nettó jövedelmet kell figyelembe venni, nem pedig a bruttó jövedelmet.
Elsősorban ugyanis kizárólag a nettó jövedelem jeleníti meg mindazt, ami az érintett személy
önmagáról való mindennapi gondoskodásához és a szokásos költségek – mint amilyen az élelmezés,
ruházkodás, lakhatás, berendezés, háztartás, fűtés stb. – fedezésére rendelkezésre áll.
Másodsorban az egyenlő bánásmód elve tekintetében – amely megköveteli, hogy az összehasonlítható
helyzeteket ne kezeljék eltérően, és az eltérő helyzeteket ne kezeljék ugyanúgy, hacsak az ilyen
bánásmód objektíven nem igazolható – nem hagyható figyelmen kívül, hogy az a rokkant személy,
akinek bruttó jövedelmét különféle igen magas terhek sújtják, és aki így viszonylag alacsony nettó
jövedelemmel rendelkezik, eltérő ténybeli helyzetben van azon rokkant személyhez képest, akinek
ugyanolyan bruttó jövedelmét jóval alacsonyabb adólevonások terhelik, így viszonylag magasabb
jövedelemmel rendelkezik. A fent említett szociálpolitikai célra tekintettel semmi sem igazolja e két
eset ugyanolyan módon való kezelését, a bruttó jövedelmek azonosságára hivatkozva, miközben a
mindennapi szükségletek kielégítésére ténylegesen rendelkezésre álló jövedelmek jelentősen eltérnek.
Márpedig a hatáskörrel rendelkező hatóság köteles minden egyes eset sajátos jogi és ténybeli
körülményeit megvizsgálni annak érdekében, hogy meghatározza, az érintett rokkant személy
ténylegesen akadályozva van-e abban, hogy gondoskodjon magáról, a személyzeti szabályzat említett
rendelkezése értelmében.
Harmadsorban az érintett személy ténylegesen rendelkezésre álló nettó jövedelmének figyelembevétele
összhangban van azzal a ténnyel, hogy azon költségeket is le kell vonni a munkabéréből, amelyeket
rokkantsága miatt ténylegesen állnia kell.
Végezetül igaz ugyan, hogy a pénzbeli juttatásokra való jogosultságot megalapozó uniós jogi
rendelkezéseket szigorúan kell értelmezni, a fenti megfontolásokból kitűnik, hogy kizárólag a súlyosan
beteg vagy rokkant gyermek ténylegesen rendelkezésre álló nettó jövedelmét figyelembe vevő
értelmezés áll összhangban azon szociálpolitikai célkitűzéssel, amelyet a személyzeti szabályzat
VII. melléklete 5. cikkének (2) bekezdése értelmében az ilyen gyermek javára folyósított támogatás
követ, amely támogatást akkor folyósítják, ha a gyermek akadályozva van abban, hogy önmagáról
gondoskodjon.
                                                                                            (lásd a 28., 34., 37–40. és 50. pontot)
         Hivatkozás:
         a Bíróság C-303/05. sz. Advocaten voor de Wereld ügyben 2007. május 3-án hozott ítéletének (EBHT 2007.,
         I-3633. o.) 56. pontja és az ott hivatkozott ítélkezési gyakorlat; az Elsőfokú Bíróság T-498/93. sz., Dornonville de la
         Cour kontra Bizottság ügyben 1994. november 30-án hozott ítéletének (EBHT-KSZ 1994., I-A-257. o. és II-813. o.)
         39. pontja.
2. Az eltartott gyermek után járó támogatás szociálpolitikai célkitűzésnek felel meg, amelyet a gyermek
létezéséhez és eltartásának ténylegességéhez kapcsolódó fennálló és bizonyos szükségességből eredő
költségek igazolnak, aminek arra kell vezetnie a hatáskörrel rendelkező hatóságot, hogy minden egyes
esetben vizsgálja meg, hogy az említett szociálpolitikai célkitűzés megvalósul-e, és az eset összes
körülményét figyelembe véve határozza meg, hogy a szóban forgó súlyos betegség vagy rokkantság
akadályozza-e a gyermeket abban, hogy gondoskodjon magáról.
2                                                                                                            ECLI:EU:T:2011:699
 ---pagebreak---                                            ÖSSZEFOGLALÓ – T-10/11. P. SZ. ÜGY
                                              BIRKHOFF KONTRA BIZOTTSÁG
E tekintetben az intézmény által a személyzeti szabályzat VII. melléklete 2. cikke (5) bekezdésének
értelmezése céljából valamely objektív szempont meghatározása – bármely legyen is e szempont
tartalma – nem mentesíti ezen intézményt azon kötelezettség alól, hogy az eset összes körülményét
megvizsgálja.
A rokkant személy helyzete jogi és ténybeli sajátosságainak figyelembevétele céljából e személy
munkabéréből le kell vonni mindazon költségeket, amelyeket rokkantsága miatt kell viselnie. Tehát
csupán az így csökkentett jövedelmet kell figyelembe venni annak megvizsgálásakor, hogy a
személyzeti szabályzat VII. melléklete 5. cikkének (2) bekezdése értelmében a rokkant személy
akadályozva van-e abban, hogy önmagáról gondoskodjon.
A fogyatékos személy érdekében előterjesztett kereset nem öncélú intézkedés, hanem az egyenlő
bánásmód biztosítására irányul oly módon, hogy az ilyen kereset csak akkor megengedett, ha az a
hasonló helyzetben lévő, fogyaték nélkül élő személlyel való egyenlő bánásmód megvalósítására
irányul. Ilyen esetben az egyenlő bánásmód elve csupán arra kötelezi az adminisztrációt, hogy a
kifejezetten az érintett gyermek fogyatékosságából eredő költségeket vegye figyelembe a hasonló
helyzetben lévő, fogyaték nélkül élő személlyel való összehasonlítás során.
Ilyen értelemben a nem csupán a rokkantak, hanem bármely személy által széles körben használt
eszközök és szolgáltatások költségeinek részleges levonása sem ténybeli tévedésnek, sem téves
jogalkalmazásnak, sem nyilvánvaló értékelési hibának nem minősül.
                                                                               (lásd a 30., 32., 36., 57., 59. és 60. pontot)
          Hivatkozás:
          az Elsőfokú Bíróság T-302/01. sz., Birkhoff kontra Bizottság ügyben 2003. október 21-én hozott ítéletének
          (EBHT-KSZ 2003., I-A-245. o. és II-1185. o.) 39., 40. és 44. pontja.
ECLI:EU:T:2011:699                                                                                                         3